Vnsen vrentliken ghrot tho vorne ghescreuen vnd wat wij gudes vermogen. Erwerdige, leue, besunderge vront, iuwer erbarcheit beghere wij to wetene wu dat vns vnse erwerdige in Gode vader vnd here bysschop to Aeboe vnd ok her Thomas van Vytzen, houetman tho Raesborch, tho ghescreuen vnd ghewarnet hebben, wu dat dar ene rote van volke tho der Nuwe wart henne sij vnd se bevruchten zijk wu dat se vppe der weder reyze nymande sparen ene solen. Hijr vmme so bidde wij iuwe leue mit gantzeme vlyte begherende, dat gij wol don vnd syn dar mit iuwer vorzichticheit vnd macht vore, dat de copman des nicht beschediget ene werde, iw so leyffliken hijr ane to bewysende alse wij des gantze ghetruwe to iv hebben vnd gherne thegen iuwe leue vordenen willen war wij moghen. Hijr mede zijt Gode beuolen. Ghescreuen vnder vnseme secrete des sundages negest vor Johannis baptiste. Borgermester vnd rad der stad Reuale. Adress: Deme erzamen, lovezamen manne houetmanne to Wyborch, vnsem besundergen leuen vronde, kome dusse breff mit werdicheit.